Antie, iemand hou my baie dop en as hy agterkom ek kyk ook vir hom dan bloos hy. My vriende sê hy hou van my. Ek hou ook baie van hom. Maar ek weet nie hoe hy sal reageer as ek hom sê ek hou van hom nie. - Onseker
Ag nee, ’n mens kan nie so onseker deur die lewe gaan nie. Onsekerheid vat nogal baie aan ’n mens. Jy sal jou gut feeling moet volg en die kans vat om hom te vra hoe hy oor jou voel. Julle sal nie mekaar vir ewig so kan beloer nie. Netnou spring iemand jou of hom voor dan sal jy nooit weet wat kon gewees het nie.
Jy sal by niemand anders as by hom kan hoor hoe hy voel nie. Hoekom is hy so stadig om ’n move te maak? Miskien is hy maar van geaardheid só. En hou op met die geblosery! Jy sê nie hoe oud jy is nie, maar as jy al ’n groot vrou is, moet jy jou soos een gedra. Daar is niks fout met ’n vrou wat self die bul by die horings pak nie. Miskien blaas dit nuwe lewe in die arme klong. En as hy nie dieselfde voel oor jou nie, is dit ook nie die einde van die wêreld nie. Jy kan aanbeweeg en die regte een sal op die een of ander tyd kom.
Ek hoop regtig nie hy sien jou net as sy sugar mommy nie. Ek weet age is nothing but a number, maar soms moet jy die nommers reg uit die boom kyk voordat jy kies. Moet my nie verkeerd verstaan nie, ek sê nie daar is fout om gelukkig te wees met iemand wat jou gelukkig maak nie. Wat julle gemeen het, weet net julle alleen.
Ek is ’n lesbian en baie verlief op my meisie. Ek het al ’n kind, maar ek stel al vir baie lank in meisies belang en kom al deur baie van hulle. Nou het ek iemand gevind oor wie ek mal is, maar ek is bang sy val weer vir ’n man en dan verloor ek haar. Hoe weet ek sy is die een en hoe hou ek haar vir myself? - Verlief
My liewe mens, soms bevind jy jou oor die verloop van tyd in ’n paar verhoudings totdat jy die een vind wat jou asem wegslaan. Noudat jy verlief is en haar nie wil verloor nie, voel dit asof jy nie heeltemal in beheer is nie. Dit kan nogal scary wees, maar dis heel normaal.
Hoe langer jy jouself aan die verlede herinner, hoe langer hou jy jouself gevange. Jou partner sê dan sy is lief vir jou en jy vir haar. So los die verlede, fokus op die hede en die toekoms. Dit kom vir Antie voor asof jy ’n klein bietjie insecure is. Werk daaraan en wees gelukkig en positief oor alles en almal in jou lewe. Dit is nie altyd maklik nie, maar die verhouding sal net van krag tot krag gaan as julle albei die harde werk insit en eerlik met mekaar is. Niks en niemand sal tussen julle kan kom as die band van liefde sterk genoeg is nie.
Antie Val is nie ’n mediese dokter of kliniese sielkundige nie. Sy en Kuier is nie verantwoordelik vir probleme wat kan voortspruit uit die raad nie
Bring jou voëlboek en kom skud blad met Mandla Ngomane, die nuwe opsigter van die Pafuri-piekniekplek.
Frank Mabasa wat 18 jaar lank by die wildtuin se gewilde (veral onder voëlkykers) Pafuri-piekniekplek gewerk het, is in April 2017 skielik oorlede. Frank was uiters geliefd onder besoekers – hy was bekend vir sy uitstekende kennis van die omgewing se voëls. Dis beslis nie ’n maklike taak om dié Kruger-legende se skoene vol te staan nie.
Ek gewaar Mandla Ngomane, Pafuri se nuwe opsigter, die eerste keer waar hy by die ingang van die piekniekkol met sy ore gespits staan en luister. Ná ’n ruk roep een van die besoekers hom – hulle soek nog warm water vir hulle koffie. Ha, dink ek, ’n mens kan sien waar Mandla se aandag eintlik is. Nes, Frank s’n, eerder by die voëls.
Mandla het lank as aflos vir Frank gewerk. Frank was vir hom ’n mentor en hy sou graag dat hier iets opgerig word by die piekniekkol ter nagtedagtis aan hom.
“Een oggend het Frank gaan brood koop en ek was alleen by die piekniekplek toe kom vra iemand iets oor ’n voël. Ek antwoord toe, ‘Frank sal nou-nou hier wees’. Toe sê die oom, ‘ek soek nie vir Frank nie, ek soek dié voël.’ Toe het ek besef ek sal iets moet doen.”
Deesdae praat hy van voëls soos die tropiese waterfiskaal, beloogbosbontrokkie, swarthelmlaksman wat gereeld hier gewaar word, as sy “troeteldiere”.
“Later die dag kom ’n ouerige tannie aan by die piekniekkol. Ons raak aan die gesels en sy sê toe in die 36 jaar wat sy park toe kom, het sy nog nooit ’n bosloerie gesien nie. Dís toe die voëls wat ek die oggend gesien het. Sy wou my nie glo toe ek vir haar sê vandag is haar gelukkig dag nie, maar sy het haar kierie gevat en stadig saam met my gestap. Toe sy die voëls sien, het sy die kamera laat val van blydskap, en ek moes al die foto’s neem.